b'\n_START_ARTICLE_\nMarica Dekleva Modic\n_START_SECTION_\n\xc5\xbdivljenje in delo\n_START_PARAGRAPH_\nMarica Dekleva, poro\xc4\x8dena Modic, se je zaradi italijanske okupacije Primorske z dru\xc5\xbeino leta 1919 preselila v Maribor. Tu je 1936 kon\xc4\x8dala u\xc4\x8ditelji\xc5\xa1\xc4\x8de. Na ljubljanski Filozofski fakulteti je \xc5\xa1tudirala pedagogiko in 14. januarja 1941 diplomirala. V \xc5\xa1tudijskih letih se je pridru\xc5\xbeila levi\xc4\x8darskemu gibanju. Pred 2. svetovno vojno se je s star\xc5\xa1i preselila v Ljubljano. Po okupaciji je za\xc4\x8dela sodelovati z Osvobodilno fronto in se \xc5\xa1e istega leta pridru\xc5\xbeila narodnoosvobodilni borbi. V letih 1945\xe2\x88\x921948 je bila poverjenica za prosveto ljubljanskega okro\xc5\xbeja, 1951-1961 ravnateljica u\xc4\x8ditelji\xc5\xa1\xc4\x8da v Ljubljani in hkrati glavna urednica Sodobne pedagogike, nato do upokojitve vi\xc5\xa1ja predavateljica za pedagogiko na Filozofski fakulteti v Ljubljani. Znanstveno se je ukvarjala s teorijo moralne vzgoje, pedago\xc5\xa1ko filozofijo in s teorijo \xc5\xa1olskih sistemov. Njeni prispevki so bili objavljeni v Pedagogiki, Sodobni pedagogiki in Pedagogiji. Prejela je \xc5\xbdagarjevo nagrado.'